b'\n_START_ARTICLE_\n21 oppituntia maailman tilasta\n_START_SECTION_\nSis\xc3\xa4lt\xc3\xb6\n_START_PARAGRAPH_\nKirjassa Harari antaa viitekehyksen, jonka avulla voi hahmottaa ja suhteuttaa nykyajan t\xc3\xa4rkeimpi\xc3\xa4 yhteiskunnallisia kysymyksi\xc3\xa4, haasteita ja pelkoja kuten terrorismia, ilmastonmuutosta, teko\xc3\xa4lyn nousua, yksityisyyteen kajoamisia ja kansainv\xc3\xa4lisen yhteisty\xc3\xb6n hiipumista. Kirjan 21 lukua k\xc3\xa4sittelev\xc3\xa4t kukin omaa aihettaan, kuten ty\xc3\xb6el\xc3\xa4m\xc3\xa4\xc3\xa4, sotaa, nationalismia, uskontoa, maahanmuuttoa ja koulutusta. Harari pyrkii m\xc3\xa4\xc3\xa4rittelem\xc3\xa4\xc3\xa4n kunkin aiheen terminologian keskustelua varten ja tarjoamaan niihin historiallisen ja filosofisen n\xc3\xa4k\xc3\xb6kulman. Kirja k\xc3\xa4sittelee my\xc3\xb6s yksil\xc3\xb6tason asioita kuten sinnikkyytt\xc3\xa4, n\xc3\xb6yryytt\xc3\xa4 ja meditaatiota. Harari esitt\xc3\xa4\xc3\xa4 meditaatiota nykyajan ongelmien ratkaisuksi, sill\xc3\xa4 h\xc3\xa4nen mukaansa itsetuntemus on v\xc3\xa4ltt\xc3\xa4m\xc3\xa4t\xc3\xb6n taito 2000-luvun maailmassa. Hararin kahden aiemman kirjan tapaan my\xc3\xb6s 21 oppituntia pohtii ihmisel\xc3\xa4m\xc3\xa4n merkityksen ja sis\xc3\xa4ll\xc3\xb6n l\xc3\xb6yt\xc3\xa4mist\xc3\xa4 tulevaisuudessa, jolloin ihmisten ei en\xc3\xa4\xc3\xa4 ole pakko tehd\xc3\xa4 ty\xc3\xb6t\xc3\xa4 selvit\xc3\xa4kseen.\n_START_SECTION_\nKritiikki\n_START_PARAGRAPH_\nThe Guardianin Helen Lewisin mukaan 21 oppituntia maailman tilasta on esseem\xc3\xa4isest\xc3\xa4 rakenteestaan johtuen hajanainen ja k\xc3\xa4rsii kirjailijan pyrkimyksest\xc3\xa4 olla kaikkien asioiden tuntija. Monet kirjan huomiot ovat Lewisin mukaan kierr\xc3\xa4tettyj\xc3\xa4. Kirjan useiden yleist\xc3\xa4vien toteamusten joukossa on kuitenkin mielt\xc3\xa4 laajentavia huomioita, ja kirjan rakenne antaa Hararille mahdollisuuden yhdistell\xc3\xa4 odottamattomia ajatuksia ja h\xc3\xa4ik\xc3\xa4isevi\xc3\xa4 havaintoja tavalla, joka on tehnyt h\xc3\xa4nest\xc3\xa4 menestyskirjailijan._NEWLINE_The New York Timesin Bill Gatesin mukaan 21 oppituntia on kiehtova teos, vaikka joistakin sen v\xc3\xa4itteist\xc3\xa4 ja aiheiden k\xc3\xa4sittelyn syvyydest\xc3\xa4 voikin olla eri mielt\xc3\xa4._NEWLINE_Silvia Hosseini tyrm\xc3\xa4\xc3\xa4 kirjan Suomen Kuvalehdess\xc3\xa4. H\xc3\xa4n n\xc3\xa4kee siin\xc3\xa4 nokkelia n\xc3\xa4p\xc3\xa4ytyksi\xc3\xa4 ja toteaa, ett\xc3\xa4 se on kirjoitettu nopean menestyksen tuoman vauhtisokeuden vallassa. H\xc3\xa4n vertaa kirjaa Hararin ensimm\xc3\xa4iseen kirjaan, joka on h\xc3\xa4nen mielest\xc3\xa4\xc3\xa4n oivaltava, ehyt kokonaisuus, ja sanoo uutuuden toistavan ensimm\xc3\xa4isen teesej\xc3\xa4, k\xc3\xa4ytt\xc3\xa4v\xc3\xa4n jopa samoja esimerkkej\xc3\xa4 ja kielikuvia. Hararin n\xc3\xa4kemyksien h\xc3\xa4n sanoo olevan kiusallista luettavaa. Israelia Harari k\xc3\xa4sittelee varovasti, sanoo sen pysyv\xc3\xa4n puolueettomana. Hosseinin mukaan Hararin ymm\xc3\xa4rrys on pinnallista monista asioista, ajattelu putkiaivoista, mutta tyyli on notkeaa. Hararin ratkaisu maailman ongelmiin on meditointi.'